ناصر الزفزافي (بالريفية: ⵏⴰⵙⴻⵔ ⵣⴻⴼⵣⴰⴼⵉ) (تولد نهار 4 نونبر 1979 فالحسيمة) هو ناشط سياسي مغربي, وواحد من لقيًاد د لحراك د الريف, اللي هو حراك كانت فيه احتجاجات سلمية وتاطًالب بواحد لعدد د لمطالب قتيصادية وجتيماعية للمنطقة د لحسيمة. نهار 29 ماي 2017, تعتقال ناصر وتحكم عليه ب 20 عام دلحبس. تولد ناصر الزفزافي ف 1979 فلحسيمة فالشمال د لمغريب. لأصل ديالو من لقبيلة ديال بني ورياغل، اللي هي لقبيلة ديال محمد بن عبد لكريم لخطابي. حبس الزفزافي لقراية ديالو ف التانويا, وموراها خدم فشي خدامي الصًغار بحال السيكيريتي, يصوب التيليفونات, وتا لفلاحة. هاد لخدامي كاملين كانو غي بريكولات, ومن غيرها كان تايكون الزفزافي بيطالي و شومور وماخدًماش. نهار 28 أكتوير 2016, من مورا ما تقتل محسن فكري, كان ناصر الزفزافي من الناس اللي ناضو حتجًوا وقادو لحراك د الريف. بقا الزفزافي تاينظم لمظاهرات السلمية (بلا صداع) اللي كانو لمطالب ديالهم تيركزو على أنها تدار لعدالة ولحرية والشفافية والتنمية ليقتيصادية د لمنطقة د لحسيمة.